Charlotte Dyremose (KF), 2007-03-13:
Flere ordførere har været inde på mange af de elementer, der ligger i det her lovforslag, og der er virkelig mange, så jeg vil nøjes med at nævne nogle af dem.
Vi er fra De Konservatives side rigtig glade for det fokus på innovation og iværksætteri, som ligger i lovforslaget, nemlig at styrke de unges fokus på og interesse i netop dette.
Det er jo en af de ting, som den konservative erhvervsminister også i den grad forsøger at styrke andre steder i erhvervslivet, og derfor er det selvfølgelig helt nødvendigt, at der også på erhvervsuddannelserne er dette nødvendige fokus på innovation og iværksætteri, som skal til i en stadig mere international og globaliseret verden.
I samme åndedrag kan man så nævne fokus på internationalisering, at udlandet inddrages i uddannelsen, altså sådan at man kan tage dele af uddannelsen i udlandet og man kan få praktik i udlandet osv., for vi lever altså i en internationaliseret og globaliseret verden.
Derfor er det jo selvfølgelig vigtigt, at uddannelserne også giver de unge mulighed for at se ud over Danmarks grænser.
Vi håber også, at den model, der er fundet her, til det, der hedder uddannelsesgaranti, vil sikre en bedre sammenhæng mellem uddannelsesforløbene og praktikmulighederne og afstemme de unges forventninger i forhold til, hvad det er for en uddannelse, de kan få, om de kan få en praktikplads, og om de så i øvrigt kan få et job bagefter.
Det er utrolig vigtigt, når man starter en uddannelse, at der så også er en udsigt til, at man rent faktisk har mulighed for at få et job og bruge sine kvalifikationer, når man er færdig på den anden side, og det håber vi at vi kan sikre her.
Det her forslag er jo også sammen med en række af de andre forslag, vi for tiden har igennem Uddannelsesudvalget, med til at sikre, at alle unge nu får ret til en uddannelse, og det er der selvfølgelig behov for.
Vi har brug for alle ressourcer, og alle unge har brug for at kunne bruge deres kræfter bedst muligt.
Vi er også meget glade for mulighederne for nye fleksible individuelle uddannelsesforløb – noget, som måske også på sigt kan føre til helt nye uddannelser, hvilket naturligvis er nødvendigt i en verden, hvor virkeligheden hele tiden ændrer sig og faggrænser opløses og der bliver nye af slagsen.
Igen er der så også fokus på frafald, og der er mulighed for mentorordninger, med andre ord: en styrkelse også af indsatsen over for de elever, der måtte have lidt sværere ved at komme igennem uddannelserne.
Der er fokus på den enkelte unges behov.
Det er utrolig vigtigt både for dem, der er fagligt stærke, og for dem, der er fagligt svage, at man netop har et uddannelsesforløb, der passer til den enkelte.
Derfor også en positiv tanke til trindelingen og sikringen af, at uanset hvilket trin man tager en uddannelse på, skal der være en jobmulighed i den anden ende.
Og jeg vil faktisk gerne have lov lige at læse et par sætninger op fra lovforslaget, som jeg synes ganske godt beskriver, lige præcis hvorfor vi fra Konservatives side synes, at det generelt i uddannelsessektoren er så vigtigt, at vi har niveaudeling, nemlig, som der står i bemærkningerne: »Niveaudeling er en mulighed for den enkelte elev.
Niveaudeling skal ses som muligheden for, at eleven fra begyndelsen kan sigte mod det højest opnåelige niveau, både for elever med svage og elever med stærke forudsætninger for uddannelse.
Niveaudelingen skal bidrage til, dels at elever med svage forudsætninger når slutmålene for en erhvervsuddannelse, dels at langt flere unge får mulighed for at fortsætte i videregående uddannelse fra en erhvervsuddannelse.
Det synes vi faktisk ganske godt beskriver netop behovet i uddannelsessektoren, faktisk hele vejen fra folkeskolen og op til de videregående uddannelser, at det altså er nødvendigt at lave den deling for at sikre, at elever med forskellige udgangspunkter får så tilstrækkelig forskellig behandling og tilstrækkelig forskellig støtte gennem uddannelsessystemet, at de reelt i sidste ende står med lige muligheder for at klare sig godt på jobmarkedet.
Med disse positive ord om niveaudeling helt i konservativ ånd vil vi derfor meget gerne støtte forslaget.